Griekwastad-moorde: Don Steenkamp direk na appèlhofDon Steenkamp tydens sy verhoor. Die appèl van Don Steenkamp (18), die seun van Griekwastad wat skuldig bevind is aan moord en verkragting, gaan nie meer soos beplan volgende week in die Noord-Kaapse hooggeregshof aangehoor word nie, het Beeld Maandag berig. Die saak gaan na die hoogste hof van appèl in Bloemfontein verwys word, waarvan die datum nog vasgestel moet word. Steenkamp se verhoor sou aanvanklik op 9 Maart voor ’n volbank regters aangehoor word. Hy is verlede jaar daaraan skuldig bevind dat hy op 6 April 2012 sy ouers, Deon (44) en Christel Steenkamp (43), en sy suster, Marthella (14), op hul plaas vermoor het. Marthella is ook verkrag. Hy is tot 20 jaar tronkstraf gevonnis. Die besluit om die verhoor te verwys volg glo op samesprekings tussen die Nasionale Vervolgingsgesag en Steenkamp se regspan. Ingevolge die Wet op Kindergeregtigheid het ’n minderjarige ’n outomatiese reg tot appèl. Hy was ten tyde van die uitspraak en vonnisoplegging nog ŉ minderjarige.